b"\n_START_ARTICLE_\nLionel Messi\n_START_SECTION_\nUra\n_START_PARAGRAPH_\nKaudella 2004\xe2\x80\x932005 ensimm\xc3\xa4isen p\xc3\xa4\xc3\xa4sarjapelins\xc3\xa4 17-vuotiaana pelannut argentiinalainen valittiin toiseksi Fifan vuoden pelaaja -\xc3\xa4\xc3\xa4nestyksess\xc3\xa4 vuonna 2007. Sama toistui vuonna 2008. France Football -lehden Kultaisen pallon \xc3\xa4\xc3\xa4nestyksess\xc3\xa4 Messi oli 20. sijalla 2006, kolmas 2007 ja toinen 2008. Messin odotus palkittiin vuonna 2009, kun h\xc3\xa4net palkittiin sek\xc3\xa4 Fifan vuoden pelaajaksi ett\xc3\xa4 Kultaisen pallon saajaksi. Palkinnot yhdistettiin vuonna 2010. Messi voitti sen sek\xc3\xa4 2010 ett\xc3\xa4 2011 ja tuli n\xc3\xa4in Michel Platinin j\xc3\xa4lkeen toiseksi pelaajaksi, joka on voittanut Kultaisen pallon kolmena per\xc3\xa4tt\xc3\xa4isen\xc3\xa4 vuotena. Vuoden 2012 palkinto teki h\xc3\xa4net historian ainoaksi nelj\xc3\xa4n Kultaisen pallon pelaajaksi. Messi oli \xc3\xa4\xc3\xa4nestyksen toinen 2013. Messi\xc3\xa4 on ehdotettu Laureus-palkinnon saajaksi nelj\xc3\xa4 kertaa per\xc3\xa4kk\xc3\xa4in vuosina 2010\xe2\x80\x932013. Messi voitti kultaisen pallon viidennen kerran vuonna 2015.\n_START_SECTION_\nSeurajoukkueura\n_START_PARAGRAPH_\nMessin ensimm\xc3\xa4inen joukkue Rosariossa oli paikallinen Grandoli, johon h\xc3\xa4nen iso\xc3\xa4itins\xc3\xa4 Celia (jolle Messi omistaa jokaisen maalinsa tuuletuksessaan: h\xc3\xa4n katsoo yl\xc3\xb6s ja nostaa etusormensa kohti taivasta) vei h\xc3\xa4net pelaamaan 5-vuotiaana. Kahden vuoden p\xc3\xa4\xc3\xa4st\xc3\xa4 h\xc3\xa4n siirtyi Newell's Old Boysiin. 10-vuotiaana Messill\xc3\xa4 huomattiin kasvuhormonin vajaus, johon h\xc3\xa4n tarvitsi hoitoa. Seuralla ei ollut kuitenkaan varaa k\xc3\xa4ytt\xc3\xa4\xc3\xa4 noin 500 puntaa kuussa l\xc3\xa4\xc3\xa4kkeeseen, joten Barcelona maksoi hoidot 13-vuotiaalle Messille sill\xc3\xa4 ehdolla ett\xc3\xa4 h\xc3\xa4n siirtyy seuraan. Kun nuoriso-osaston johtaja Carles Rexach oli n\xc3\xa4hnyt Messin pelaavan testiottelua syksyll\xc3\xa4 2000, h\xc3\xa4n teki sopimuksen paperinen\xc3\xa4liinalle, kun muuta paperia ei ollut heti saatavilla. Messi siirtyi Barcelonaan 6. maaliskuuta 2001._NEWLINE_Pelattuaan ensin menestyksekk\xc3\xa4\xc3\xa4sti infantil- ja cadet-joukkueissa, kaudella 2003\xe2\x80\x932004 Messi nousi seurassa enn\xc3\xa4tyksellisesti viiteen eri joukkueeseen 16-vuotiaana: H\xc3\xa4n aloitti kauden ottelulla junioreiden B-joukkueessa, josta nousi A-joukkueeseen. Joulukuussa nelj\xc3\xa4nness\xc3\xa4 divisioonassa pelaava FC Barcelonan C-joukkue tarvitsi vahvistusta ja Messi siirtyi siihen kunnes kev\xc3\xa4\xc3\xa4ll\xc3\xa4 debytoi kolmannen divisioonan B-joukkueessa. Lis\xc3\xa4ksi h\xc3\xa4n oli pelannut yst\xc3\xa4vyysottelun edustusjoukkueen kanssa Portoa vastaan._NEWLINE_P\xc3\xa4\xc3\xa4sarjassa Messi pelasi ensimm\xc3\xa4isen virallisen ottelun 17-vuotiaana syksyll\xc3\xa4 2004. H\xc3\xa4nest\xc3\xa4 tuli FC Barcelonan nuorin Espanjan liigassa esiintynyt ja my\xc3\xb6hemmin kev\xc3\xa4\xc3\xa4ll\xc3\xa4 nuorin maalin tehnyt pelaaja. H\xc3\xa4n alkoi esiinty\xc3\xa4 s\xc3\xa4\xc3\xa4nn\xc3\xb6llisemmin seuran edustusjoukkueessa seuraavana kautena 2005\xe2\x80\x932006, jolloin my\xc3\xb6s otti Espanjan kansalaisuuden. Messi nousi nopeasti Barcelonan avainpelaajien joukkoon._NEWLINE_Kaudella 2004\xe2\x80\x932005 Messi saavutti seurassa Espanjan liigan mestaruuden. Seuraava kausi 2005-2006 toi liigamestaruuden lis\xc3\xa4ksi Mestarien liigan voiton. Messi oli loukkaantumisen vuoksi pois loppukauden maaliskuusta toukokuuhun eik\xc3\xa4 p\xc3\xa4\xc3\xa4ssyt pelaamaan finaalissa._NEWLINE_Kaudella 2006\xe2\x80\x932007 joukkue j\xc3\xa4i toiseksi niin liigassa kuin seurajoukkueiden MM-kisoissa ja 2007\xe2\x80\x932008 oli liigan nelj\xc3\xa4s. Messi k\xc3\xa4rsi molemmilla kausilla loukkaantumisen: ensimm\xc3\xa4isell\xc3\xa4 h\xc3\xa4n oli poissa kolme kuukautta ja j\xc3\xa4lkimm\xc3\xa4isell\xc3\xa4 kaudella kahteen otteeseen kuukauden._NEWLINE_Valmentajaksi kes\xc3\xa4ll\xc3\xa4 2008 tuli Pep Guardiola, joka muun muassa k\xc3\xa4ski Messin vaihtaa ruokavaliotaan ja asetti h\xc3\xa4nelle yksityisl\xc3\xa4\xc3\xa4k\xc3\xa4rin, jonka tuli seurata h\xc3\xa4nt\xc3\xa4 pelimatkoille._NEWLINE_Karsintakierroksen kautta Mestarien liigaan kaudella 2008\xe2\x80\x932009 noussut Barcelona voitti lopulta kilpailun ja samana vuonna my\xc3\xb6s liigan, cupin, Espanjan supercupin, Euroopan supercupin ja lopulta viel\xc3\xa4 seurajoukkueiden maailmanmestaruuden. Kaudella 2009\xe2\x80\x932010 Messi voitti Espanjan liigan ja teki kilpailussa 34 maalia, mik\xc3\xa4 sivusi brasilialaisen Ronaldon nimiss\xc3\xa4 ollutta Barcelonan yhden kauden enn\xc3\xa4tyst\xc3\xa4 ja toi Messille Kultaisen keng\xc3\xa4n palkinnon._NEWLINE_Kausi 2010\xe2\x80\x932011 toi Messille kolmannen Mestarien liigan voiton ja viidennen liigavoiton. Espanjan cupissa joukkue sijoittui toiseksi ja voitti supercupin. Messi oli kolmannen kerran per\xc3\xa4kk\xc3\xa4in Mestarien liigan paras maalintekij\xc3\xa4._NEWLINE_Kausi 2011\xe2\x80\x932012 alkoi viidennell\xc3\xa4 Espanjan supercupin ja toisella Euroopan supercupin voitolla. Messi voitti my\xc3\xb6s seurajoukkueiden maailmanmestaruuden 2011 mutta Barcelona j\xc3\xa4i liigassa toiseksi ja Mestarien liigassa v\xc3\xa4lieriin. Kauden aikana Messi rikkoi seurajoukkueensa virallisten otteluiden maalienn\xc3\xa4tyksen 20. maaliskuuta 2012 nostaen maalisaldonsa hattutempulla 234 maaliin 314 ottelussa. H\xc3\xa4n teki kaudella my\xc3\xb6s La Ligan (50 maalia) ja Mestarien liigan (14 maalia) maalienn\xc3\xa4tykset ja kaikkien aikojen kausienn\xc3\xa4tykset 73 maalia seurajoukkueessa ja 82 maalia seura- ja maajoukkueessa. Kauden p\xc3\xa4\xc3\xa4tteeksi Messi sijoittui toiseksi joukkuetoverinsa Andr\xc3\xa9s Iniestan j\xc3\xa4lkeen journalistien \xc3\xa4\xc3\xa4nest\xc3\xa4m\xc3\xa4n UEFAn Vuoden pelaaja Euroopassa -palkinnon \xc3\xa4\xc3\xa4nestyksess\xc3\xa4 ja voitti liigapelaajien \xc3\xa4\xc3\xa4nest\xc3\xa4m\xc3\xa4n palkinnon La Ligan parhaalle pelaajalle._NEWLINE_Kausi 2012\xe2\x80\x932013 alkoi h\xc3\xa4vi\xc3\xb6ll\xc3\xa4 vierasmaalilla Espanjan supercupissa Real Madridille. Joulukuun 9. p\xc3\xa4iv\xc3\xa4n\xc3\xa4 2012 Messi ohitti Gerd M\xc3\xbcllerin yhden kalenterivuoden maalienn\xc3\xa4tyksen tekem\xc3\xa4ll\xc3\xa4 vuoden 86. maalinsa ottelussa Real Betisi\xc3\xa4 vastaan. Kaiken kaikkiaan h\xc3\xa4n teki 91 maalia vuoden 2012 aikana. Liigamestaruuden tuonut kausi p\xc3\xa4\xc3\xa4ttyi ennenaikaisesti loukkaantumiseen 12.5.2013 La Liga -ottelussa Atletico Madridia vastaan. Messi poistui kent\xc3\xa4lt\xc3\xa4 67. minuutilla, kun h\xc3\xa4nen jo aiemmin saamansa jalkavamma uusiutui. H\xc3\xa4n oli loukkaantunut PSG:t\xc3\xa4 vastaan huhtikuun alussa ja joutui olemaan muutaman ottelun pois ja pelaamaan joitakin otteluita puolikuntoisena. Samalla p\xc3\xa4\xc3\xa4ttyi enn\xc3\xa4tyksellinen 21 per\xc3\xa4kk\xc3\xa4isen liigaottelun maaliputki. Edellinen enn\xc3\xa4tys oli Teodor Peterekin 16 peli\xc3\xa4 Puolan liigassa kaudella 1937\xe2\x80\x931938. Messi oli ensimm\xc3\xa4inen, joka teki per\xc3\xa4kk\xc3\xa4in jokaista 19 liigajoukkuetta vastaan maalin. 46 liigamaalia toivat Kultaisen keng\xc3\xa4n enn\xc3\xa4tyksellisesti jo kolmannen kerran._NEWLINE_Kes\xc3\xa4ll\xc3\xa4 Amerikoissa pelattujen MM-karsinta- ja n\xc3\xa4yt\xc3\xb6sotteluiden sek\xc3\xa4 Eurooppaan ja Aasiaan suuntautuneen valmistelukauden kiertueen j\xc3\xa4lkeen Messi oli kolmeen kertaan loukkaantuneena alkukaudesta 2013\xe2\x80\x932014. Marraskuussa reisivaiva uudistui taas, ja t\xc3\xa4ll\xc3\xa4 kertaa toipumisaika arvioitiin edelliskertoja pidemm\xc3\xa4ksi. Messin odotettiin palaavan kentille vasta tammikuussa. Maaleja oli ehtinyt 16 ottelussa tulla 14 ja Messi oli Barcelonan alkukauden tehokkain pelaaja. Paluu kentille tapahtui cupin ottelussa Getafea vastaan tammikuussa. Vajaaksi puoleksi tunniksi vaihdosta pelaamaan tullut Messi teki kaksi maalia. Kausi p\xc3\xa4\xc3\xa4ttyi toiseen sijaan niin liigassa kuin cupissakin. Mestarien liigassa joukkue h\xc3\xa4visi puoliv\xc3\xa4lier\xc3\xa4ss\xc3\xa4 Atletico Madridille, joka sijoittui toiseksi._NEWLINE_Kaudella 2014\xe2\x80\x932015 Barcelona voitti ensimm\xc3\xa4isen\xc3\xa4 eurooppalaisena joukkueena toisen triplan: La Ligan, Copa del Reyn ja Mestarien liigan. Messi oli Espanjan liigan toiseksi paras maalintekij\xc3\xa4 (43 maalia), Copa del Reyn kolmanneksi paras (5 maalia) ja Mestarien liigan paras yhdess\xc3\xa4 Neymarin ja Cristiano Ronaldon kanssa (10 maalia). _NEWLINE_Kaudella 2015\xe2\x80\x932016 Messi loukkaantui syyskuussa 2015 ja oli melkein kaksi kuukautta polvivamman takia pois. 15. helmikuuta 2016 Messi nousi otsikoihin sy\xc3\xb6tetty\xc3\xa4\xc3\xa4n rangaistuspotkun suoraan Luis Su\xc3\xa1rezille. 17. helmikuuta 2016 Messi teki uransa 300. liigamaalin Barcelonassa._NEWLINE_Kaudella 2016\xe2\x80\x932017 Barcelona putosi Mestareiden liigassa Juventukselle puoliv\xc3\xa4lieriss\xc3\xa4, mutta sit\xc3\xa4 edelsi nousu 4\xe2\x80\x930-takaa-ajoasemasta PSG:t\xc3\xa4 vastaan nelj\xc3\xa4nnesv\xc3\xa4lieriss\xc3\xa4. Messi teki uransa 500. maalin Real Madridia vastaan huhtikuussa lis\xc3\xa4ajan viimeisell\xc3\xa4 minuutilla tehden samalla 3\xe2\x80\x932-voittomaalin. Kauden 2017-2018 alussa Messi teki Eibaria vastaan nelj\xc3\xa4 maalia._NEWLINE_FC Barcelona ilmoitti marraskuussa 2017 jatkaneensa sopimustaan Messin kanssa kauden 2020\xe2\x80\x932021 loppuun saakka. Uuden sopimuksen ulosostohinnaksi m\xc3\xa4\xc3\xa4riteltiin 700 miljoonaa euroa.\n_START_SECTION_\nMaajoukkueura\n_START_PARAGRAPH_\nMessille tarjottiin paikkaa my\xc3\xb6s Espanjan maajoukkueessa mutta h\xc3\xa4n valitsi Argentiinan. Messi teki nuorten maajoukkuedebyyttins\xc3\xa4 yst\xc3\xa4vyysotteluissa Paraguayta ja Uruguayta vastaan kes\xc3\xa4ll\xc3\xa4 2004 ja valittiin mukaan tammikuussa 2005 pelattuihin nuorten Etel\xc3\xa4-Amerikan mestaruuskisoihin. Messi teki viisi maalia. Argentiina sai pronssia ja p\xc3\xa4\xc3\xa4si n\xc3\xa4in nuorten MM-kisoihin. Alankomaissa kes\xc3\xa4ll\xc3\xa4 2005 j\xc3\xa4rjestetyiss\xc3\xa4 kisoissa Messi johdatti Argentiinan mestaruuteen. H\xc3\xa4n voitti kisoissa sek\xc3\xa4 maalikuninkuuden kuudella maalillaan ett\xc3\xa4 parhaan pelaajan palkinnon._NEWLINE_Ensimm\xc3\xa4isen miesten maaottelunsa Messi pelasi elokuussa 2005 Unkaria vastaan. Vaihtopelaajana kent\xc3\xa4lle p\xc3\xa4\xc3\xa4ssyt Messi sai vain 47 sekuntia my\xc3\xb6hemmin suoran punaisen kortin isketty\xc3\xa4\xc3\xa4n vastustajan pelaajaa kyyn\xc3\xa4rp\xc3\xa4\xc3\xa4ll\xc3\xa4 kasvoihin. H\xc3\xa4n oli mukana Argentiinan joukkueessa vuoden 2006 MM-kisoissa, jossa joukkue j\xc3\xa4i puoliv\xc3\xa4lieriin Saksaa vastaan ja oli loppusijoitukseltaan kuudes. Messi teki yhden maalin. Seuraavana vuonna Copa Am\xc3\xa9rica 2007 p\xc3\xa4\xc3\xa4ttyi Argentiinan hopeaan. Messi teki turnauksessa kaksi maalia ja valittiin turnauksen parhaaksi nuoreksi pelaajaksi._NEWLINE_Vuonna 2008 h\xc3\xa4n saavutti jalkapallon olympiakullan Pekingiss\xc3\xa4. Finaalissa kaatui Nigeria 1\xe2\x80\x930, kun Angel di Maria laukoi voittomaalin Messin l\xc3\xa4pisy\xc3\xb6t\xc3\xb6st\xc3\xa4. Messi teki kisoissa kaksi maalia ja antoi kolme maalisy\xc3\xb6tt\xc3\xb6\xc3\xa4._NEWLINE_Vuoden 2010 maailmanmestaruuskisoissa Etel\xc3\xa4-Afrikassa Messi ei tehnyt yht\xc3\xa4\xc3\xa4n maalia ja syyksi arveltiin kuluttavaa sarjakautta seurajoukkue FC Barcelonan riveiss\xc3\xa4. Messi kuitenkin kunnostautui pelintekij\xc3\xa4n\xc3\xa4. Kreikka-ottelussa Messi valittiin ottelun parhaaksi pelaajaksi. Argentiina p\xc3\xa4\xc3\xa4tyi loppusijoituksissa viidenneksi h\xc3\xa4vitty\xc3\xa4\xc3\xa4n Saksalle puoliv\xc3\xa4lier\xc3\xa4ss\xc3\xa4. Messi oli yksi kymmenest\xc3\xa4 ehdokkaasta kisojen parhaan pelaajan palkinnon saajaksi._NEWLINE_Copa Am\xc3\xa9ricassa 2011 Messi ei taaskaan saanut yht\xc3\xa4\xc3\xa4n maalia lukuun ottamatta Uruguay-puoliv\xc3\xa4rier\xc3\xa4n rangaistuspotkukilpailua, mutta pelintekij\xc3\xa4n\xc3\xa4 kunnostautuen sy\xc3\xb6tti kolme Argentiinan viidest\xc3\xa4 maalista ja valittiin alkulohkon kahden ottelun parhaaksi pelaajaksi (Bolivia, Costa Rica). Argentiinan sijoitukseksi j\xc3\xa4i seitsem\xc3\xa4s._NEWLINE_Messist\xc3\xa4 tuli maajoukkueensa kapteeni syyskuussa 2011. H\xc3\xa4n teki maajoukkueuransa ensimm\xc3\xa4isen hattutempun 3\xe2\x80\x931 Argentiinan voittoon p\xc3\xa4\xc3\xa4ttyneess\xc3\xa4 yst\xc3\xa4vyysottelussa Sveitsi\xc3\xa4 vastaan 29. helmikuuta 2012 ja toisen 4\xe2\x80\x933-Brasilia-voitossa 9. kes\xc3\xa4kuuta 2012. Messi oli viimeistellyt kolmesti kauden 2011\xe2\x80\x932012 muissa kuudessa maaottelussa, joten h\xc3\xa4n teki n\xc3\xa4in kaikkien aikojen yhden kauden enn\xc3\xa4tyksen seura- ja maajoukkueessa: yhteens\xc3\xa4 82 maalia._NEWLINE_Kes\xc3\xa4ll\xc3\xa4 2013 Messi ohitti Maradonan maajoukkuemaaleissa hattutempulla Guatemalaa vastaan (35 maalia). Edelle j\xc3\xa4i 56 maalillaan Gabriel Batistuta, jonka Messi ohitti vuonna 2016._NEWLINE_Argentiina eteni karsinnan voittajana Brasilian MM-kisoihin 2014. Messi oli loppuotteluun edenneen Argentiinan kantavia voimia. H\xc3\xa4net valittiin nelj\xc3\xa4n ensimm\xc3\xa4isen ottelun parhaaksi pelaajaksi (Bosnia, Iran, Nigeria, Sveitsi) ja palkittiin lopulta turnauksen parhaana pelaajana. Loppuottelun Argentiina h\xc3\xa4visi jatkoajalla Saksalle 0\xe2\x80\x931. Messi teki turnauksessa nelj\xc3\xa4 maalia ja antoi yhden sy\xc3\xb6t\xc3\xb6n._NEWLINE_Copa Am\xc3\xa9ricassa 2015 Argentiina voitti hopeaa finaalissa Chile\xc3\xa4 vastaan. Messi teki 4\xe2\x80\x931 p\xc3\xa4\xc3\xa4ttyneess\xc3\xa4 rangaistuspotkukilpailussa Argentiinan ainoan maalin. Paraguay-v\xc3\xa4lier\xc3\xa4ottelussa (6\xe2\x80\x931) h\xc3\xa4n antoi kolme maalisy\xc3\xb6tt\xc3\xb6\xc3\xa4 ja oli rakentamassa yht\xc3\xa4 vaille kaikkia maaleja ja Kolumbiaa (0\xe2\x80\x930) vastaan teki rangaistuspotkukilpailussa maalin. Alkulohkon Paraguay-peliss\xc3\xa4 (2\xe2\x80\x932) h\xc3\xa4n teki rangaistuspotkusta maalin. Kaikkiaan h\xc3\xa4n teki turnauksessa yhden maalin ja antoi kolme sy\xc3\xb6tt\xc3\xb6\xc3\xa4. Messi valittiin ottelun parhaaksi pelaajaksi alkulohkossa Uruguayta (1\xe2\x80\x930) ja jatkopeleiss\xc3\xa4 Kolumbiaa ja Paraguayta vastaan. My\xc3\xb6s alkulohkon Paraguay-ottelussa Messi valittiin parhaaksi, mutta h\xc3\xa4n kielt\xc3\xa4ytyi palkinnosta. Turnauksessa ei lopulta valittu lainkaan parasta pelaajaa, kun Messi kielt\xc3\xa4ytyi t\xc3\xa4st\xc3\xa4kin kunniasta._NEWLINE_Copa Am\xc3\xa9ricassa 2016 Argentiina selvitti j\xc3\xa4lleen tiens\xc3\xa4 loppuotteluun ja vastassa oli edellisen vuoden tapaan Chile. Maalittoman varsinaisen peliajan ja jatkoajan j\xc3\xa4lkeen ottelu ratkottiin rangaistuspotkukilpailussa, jonka Chile voitti lukemin 4\xe2\x80\x932. Rangaistuspotkukilpailussa Messi ep\xc3\xa4onnistui omassa rangaistuspotkussaan. Ottelun j\xc3\xa4lkeen Messi ilmoitti lopettavansa uransa maajoukkueessa. Reilu kuukausi my\xc3\xb6hemmin, elokuussa 2016, Messi sanoi py\xc3\xb6rt\xc3\xa4neens\xc3\xa4 p\xc3\xa4\xc3\xa4t\xc3\xb6ksens\xc3\xa4 ja jatkavan edelleen maajoukkueuraansa._NEWLINE_10. lokakuuta 2017 Argentiina varmisti p\xc3\xa4\xc3\xa4syn vuoden 2018 maailmanmestaruuskilpailuihin. Messi vastasi Argentiinan kaikista maaleista, kun La Albiceleste voitti Ecuadorin 3-1 Etel\xc3\xa4-Amerikan MM-karsintojen p\xc3\xa4\xc3\xa4t\xc3\xb6skierroksella.\n_START_SECTION_\nPelityyli\n_START_PARAGRAPH_\nMessi\xc3\xa4 on verrattu maanmieheens\xc3\xa4 Diego Maradonaan pelityylin ja ulkoisen olemuksen samankaltaisuuksien vuoksi. Pienen kokonsa vuoksi Messill\xc3\xa4 on painopiste alhaalla, mink\xc3\xa4 vuoksi h\xc3\xa4n pystyy muita ketter\xc3\xa4mmin ja nopeammin vaihtamaan etenemissuuntaa ja pit\xc3\xa4m\xc3\xa4\xc3\xa4n palloa. H\xc3\xa4nen voimakkaat jalkansa mahdollistavat lyhyet pyr\xc3\xa4hdykset ja pit\xc3\xa4v\xc3\xa4t pallokontrollin harhauttelun aikana. Messin entinen valmentaja Barcelonassa, Josep Guardiola, sanoi kerran: \xe2\x80\x9cMessi on ainoa pelaaja, joka juoksee nopeammin pallon kanssa kuin ilman sit\xc3\xa4.\xe2\x80\x9d Kuten Maradona, Messi on voittopuoleisesti vasenjalkainen. H\xc3\xa4n aloittaa harhauttelujuoksunsa yleens\xc3\xa4 vasemman jalan ulkosyrj\xc3\xa4ll\xc3\xa4 ja k\xc3\xa4ytt\xc3\xa4\xc3\xa4 sis\xc3\xa4ter\xc3\xa4\xc3\xa4 laukaisuun tai sy\xc3\xb6tt\xc3\xb6\xc3\xb6n pelitoverilleen. Messi on kehittynyt entisest\xc3\xa4\xc3\xa4n etenkin avainsy\xc3\xb6tt\xc3\xb6jen antajana.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMessi vihittiin jo h\xc3\xa4nen lapsuuden rakastettunsa argentiinalaisen Antonella Roccuzzo kanssa Messin kotikaupungissa Rosariossa 30. kes\xc3\xa4kuuta 2017. Heill\xc3\xa4 on kolme poikaa, Thiago, Mateo ja Ciro. Messin kaksi serkkua, Maxi ja Emanuel Biancucchi, pelaavat jalkapalloa Paraguayn sarjoissa._NEWLINE_Messi perusti vuonna 2007 Leo Messi Foundation -nimisen hyv\xc3\xa4ntekev\xc3\xa4isyyss\xc3\xa4\xc3\xa4ti\xc3\xb6n, jonka tarkoitus on auttaa h\xc3\xa4d\xc3\xa4nalaisia lapsia saamaan koulutusta ja terveydenhoitoa. Vuonna 2010 Messi valittiin UNICEF:in kansainv\xc3\xa4liseksi hyv\xc3\xa4n tahdon l\xc3\xa4hettil\xc3\xa4\xc3\xa4ksi._NEWLINE_Ns. Panaman papereista selvisi, ett\xc3\xa4 Messi ja h\xc3\xa4nen is\xc3\xa4ns\xc3\xa4 ovat omistajina panamalaisessa Mega Star Enterprises -yhti\xc3\xb6ss\xc3\xa4. Heid\xc3\xa4t tuomittiin 4, 1 miljoonan euron veropetoksesta 21 kuukauden ehdollisiin vankeusrangaistuksiin ja yhteens\xc3\xa4 3,7 miljoonan euron sakkoihin hein\xc3\xa4kuussa 2016. H\xc3\xa4n valitti tuomiosta, mutta korkein oikeus vahvisti tuomion toukokuussa 2017."